Ashleigh toe ongelukkige nr. 13 | Netwerk24
Deur Marizanne Kok 25 Julie 2021 13:27
Ashleigh Moolman-Pasio was Sondag 13de in die Olimpiese padfietsren. Foto: AP
Moolman-Pasio (35) neem vanjaar aan haar derde Olimpiese Spele deel en het die laaste paar maande meer en meer gewys sy het die ervaring en deursettingsvermoë om groot uitslae te behaal.
Vir 'n groot deel van Sondag se ren het dit gelyk of dit haar sou dra na een van die heel grootste oomblikke van haar loopbaan, terwyl sy haarself vir die grootste deel van die ren goed geposisioneer het en nooit meer afgebyt het as wat sy kon kou nie.
In Tokio se versengende hitte was dít egter nie genoeg om by te bly toe haar teenstanders laat in die ren begin wegbreek nie. Sy het uiteindelik aan die voorpunt van die peloton klaargemaak – 'n minuut en 46 sekondes ná die kampioen, Oostenryk se Anna Kiesenhofer, en 'n skrale 17 sekondes buite die medaljes.
Anna Kiesenhofer was in die wolke terwyl sy Sondag eerste oor die eindstreep van die Olimpiese padfietsren gery het. Foto: Getty Images
Kiesenhofer was reeds vir meer as 'n minuut anderkant die eindstreep, en in 'n hopie besig om trane van vreugde uit te snik, toe die silwermedalje-wenner, Nederland se Annemiek van Vleuten, klaargemaak het.
Van Vleuten was vyf jaar gelede voor in die Olimpiese padren in Rio de Janeiro toe sy gegly en baie sleg geval het. Toe sy Sondag in Tokio in die medalje-posisies klaarmaak, was dit 'n sprokieseinde aan die pad wat sy van daar na die volgende Spele gestap het – maar daar was 'n kinkel in die kabel.
Van Vleuten het nie besef daar was 'n ryer voor haar nie, en het gedink sy het die goud gewen.
"Ek was verkeerd," het sy 'n paar minute later volgens Eurosport aan haar afrigter gesê. "Ons het geen inligting daarbuite gehad nie."
Die Italianer Elisa Longo Borghini het brons gewen.
Waar Moolman-Pasio in die latere stadiums van die ren die oog gevang het, was haar landgenoot Carla Oberholzer een van die vroeë kolligstelers.
Oberholzer was saam met Kiesenhofer in 'n groep van vyf ryers wat van die peloton weggebreek het, en vir 75 km aan die voorpunt van die wedren.
Nadat sy ingekatrol het, kon sy egter nie die ren voltooi nie – nes Saterdag gebeur het met die Kapenaar Nicholas Dlamini, wat vir 180 km voor gery het.
Met die padren agter die rug, het Moolman-Pasio nou net een verdere Olimpiese uitdaging oor: die individuele tydtoets, wat Woensdag plaasvind.